**Konferencia parlamentných výborov pre záležitosti Únie parlamentov členských štátov Európskej únie („plenárny COSAC“)**

**13. – 15. november 2016, Bratislava**

**Návrh záverov LVI COSAC**

**1. Posilňovanie úlohy národných parlamentov v EÚ**

1.1 COSAC oceňuje pokrok súčasnej Európskej komisie (2014 -) pri zlepšovaní vzťahov s národnými parlamentmi, ako sa uvádza v 26. polročnej správe COSAC, a to najmä vďaka zvýšenému počtu návštev komisárov v národných parlamentoch/komorách a vyzýva Európsku komisiu, aby ďalej pokračovala v úsilí vytvárať určitú formu stáleho dialógu s národnými parlamentmi.

1.2 V oblasti politického dialógu medzi Európskou komisiou a národnými parlamentmi, COSAC vidí potenciál na zlepšenie odpovedí na odôvodnené stanoviská národných parlamentov, a preto navrhuje, aby Európska komisia lepšie reagovala na špecifické obavy národných parlamentov a analyzovala všetky možné hľadiská pri príprave svojich odpovedí, a to najmä v prípade, keď je spustený mechanizmus tzv. „žltej karty“.

1.3 COSAC považuje mechanizmus tzv. „zelenej karty“ za dôležitý nástroj na zlepšovanie úlohy národných parlamentov, a preto nabáda národné parlamenty, aby aj naďalej skúmali budúce možnosti využitia iniciatív v rámci „zelenej karty“.

1.4 COSAC konštatuje, že efektívne informovanie o európskych záležitostiach sa za bežných okolností ukázalo byť jedným z kľúčových prvkov v prekleňovaní medzery medzi Európskou úniou a jej občanmi, a uznáva úlohu národných parlamentov v zapájaní občanov, v poskytovaní im neutrálnych informácií a zvyšovaní všeobecného povedomia o európskych záležitostiach. V súvislosti s výsledkom referenda v Spojenom kráľovstve, COSAC uznáva kľúčovú úlohu národných parlamentov v prispievaní k fungovaniu a budúcnosti unikátneho projektu Európskej únie.

1.5 COSAC vyzýva všetky parlamenty, aby zohrávali aktívnejšiu úlohu v komunikovaní záležitostí Európskej únie a na dosiahnutie tohto cieľa nabáda národné parlamenty, ako aj Európsky parlament, aby sa podelili o svoje skúsenosti a osvedčené postupy v oblasti komunikácie medzi nimi. Okrem toho COSAC poznamenáva, že cielenie a prispôsobovanie obsahu komunikácie o záležitostiach Európskej únie môže byť užitočné pri angažovaní špecifických skupín, ako sú univerzity, školy atď.

1.6 K plnému využitiu dostupných technológií, COSAC vyzýva parlamenty, aby plne preskúmali možnosti vyplývajúce z používania sociálnych médií, ktoré môžu zvýšiť povedomie o záležitostiach Európskej únie a o parlamentoch ako najdôležitejších centrách diskusie, a to najmä vo vzťahu k európskej mládeži.

**2. Transatlantické obchodné a investičné partnerstvo (TTIP): dohoda medzi Európskou úniou a Spojenými štátmi americkými (a jej výzvy, príležitosti a riziká)**

2.1 COSAC považuje spravodlivo vyrokované obchodné dohody s tretími krajinami za optimálny nástroj umožňujúci EU reagovať na jej klesajúci podiel na globálnom obchode, na presun centra tvorby bohatstva do ázijsko-pacifického regiónu, na demografické zmeny a na iné negatívne okolnosti, ktorým v súčasnosti čelí Európska únia.

2.2 COSAC vníma vyvážené obchodné dohody ako príležitosť na posilnenie udržateľného rozvoja, presadzovanie ľudských práv, pracovných a sociálnych štandardov a environmentálnej udržateľnosti na globálnej úrovni.

2.3 COSAC preto vyjadruje znepokojenie nad stratou dôvery zo strany európskej verejnosti, ktorá brzdí negociačné procesy transatlantických obchodných dohôd so strategickými obchodnými partnermi Európskej únie.

2.4 COSAC víta zlepšenie opatrení v oblasti transparentnosti negociačného procesu TTIP zo strany Komisie, a zdôrazňuje potrebu dosiahnutia takej úrovne transparentnosti, ktoré by vyvrátili obavy európskych občanov.

2.5 COSAC je presvedčený, že negociačný proces musí plne rešpektovať princípy slobody, demokracie a sociálnej kohézie, na ktorých stojí projekt Európskej únie, a tým zabezpečiť pevnú záruku, že v prípade uzavretia a podpisu TTIP nedôjde k oslabeniu, ale, naopak, k posilneniu európskych regulácií a štandardov.

2.6 COSAC zdôrazňuje, že národné parlamenty, ako aj Európsky parlament, musia byť integrálnou súčasťou negociačného procesu TTIP. COSAC preto nabáda Komisiu a vlády členských štátov, aby pokračovali v posilňovaní komunikácie s národnými parlamentmi a Európskym parlamentom.

**3. 2016: „Rok výsledkov” Energetickej Únie**

3.1 COSAC víta projekt energetickej únie a jeho ambície viesť EÚ smerom k bezpečnejšej a udržateľnejšej energii stavajúc ju do čela produkcie obnoviteľnej energie a boja proti klimatickým zmenám. Uvedené ambície nemôžu byť dosiahnuté na čisto medzivládnej úrovni, a preto si vyžadujú spoločné európske riešenia.

3.2 COSAC konštatuje, že EÚ je najväčším dovozcom energie na svete, pričom závislosť mnohých jej členských štátov od jedného dodávateľa ju robí vysoko zraniteľnou. COSAC negatívne vníma vysoké ceny energií v EÚ v porovnaní s inými konkurenčnými ekonomikami. Pripomína preto, že cieľom energetickej únie je poskytnúť spotrebiteľom popri bezpečnej, udržateľnej a ekologickej energii aj energiu konkurencieschopnú a cenovo dostupnejšiu. Pri plnení tohto cieľa je potrebné plne rešpektovať zvrchované rozhodnutia jednotlivých členských štátov a to za podporovania riešení, ktoré sú lepšie dosiahnuteľné na úrovni EÚ.

3.3 COSAC Zdôrazňuje význam solidarity a dôvery medzi členskými štátmi EÚ pri poskytovaní bezpečnej energie, vyzdvihuje dôležitosť ich jednotného postupu vo vzťahu k tretím krajinám. COSAC v tejto súvislosti vyjadruje znepokojenie nad projektmi, ktoré vníma ako technicky, ekonomicky a geopoliticky neopodstatnené a z hľadiska energetickej bezpečnosti EÚ vysoko kontraproduktívne. Naopak, za účelom posilňovania jednotného trhu a energetickej bezpečnosti COSAC podporuje úsilie o maximalizáciu využívania vlastných energetických zdrojov EÚ a optimálnu diverzifikáciu energetických trás, pričom zdôrazňuje význam užšej regionálnej spolupráce.

3.4 COSAC Víta Parížsku dohodu, ktorú považuje za míľnik v boji proti klimatickým zmenám a silný záväzok voči životnému prostrediu a budúcim generáciám. Vyzýva preto na jej bezpodmienečné plnenie pričom verí, že projekt energetickej únie významnou mierou napomôže k dosiahnutiu jej cieľov ako aj cieľov, ktoré si EÚ stanovila pre roky 2020, 2030, 2050. COSAC sa vyslovuje sa za posilnenie práv spotrebiteľov príslušnými legislatívnymi zmenami, s pomocou ktorých možno, okrem iného, úspešne bojovať proti energetickej chudobe.

3.5 COSAC podčiarkuje význam, aký pre energetickú úniu predstavujú investície do výskumu a vývoja. Vyzdvihuje ich potenciál pre budovanie bezpečnej, efektívnej a ekologickej energetickej únie a znižovanie nákladov na výrobu energie.

3.6 Vyjadruje presvedčenie, že úsilie v rozvoji inovatívnych technológií s nízkymi emisiami a súvisiacich riešení ako aj pokrok v oblasti nákladovo efektívnych inovácií, hrajú nenahraditeľnú úlohu pri posilňovaní konkurencieschopnosti EÚ.

3.7 S cieľom dosiahnuť čo najvyššie úspory energií, podporuje opatrenia na lokálnej úrovni zamerané na rekonštrukciou budov a zvýšenie podielu využívania verejnej dopravy.

**4. Ochrana vonkajších hraníc EÚ v kontexte neregulárnej migrácie**

4.1 COSAC uznáva všetky humanitárne aspekty riešenia migračnej krízy. COSAC oceňuje spoluprácu EÚ s krajinami tranzitu a pôvodu migračných tokov, a zdôrazňuje, že ochrana ľudských práv žiadateľov o azyl a vojnových utečencov musí byť v centre riešení migračnej krízy na úrovni EÚ. COSAC považuje zabezpečenie vonkajších hraníc EÚ za záležitosť okamžitej priority pre úspešné riadenie súčasných i budúcich nepravidelných migračných tokov.

4.2 COSAC opätovne potvrdzuje význam solidarity založený na potrebe riešenia nelegálnej migrácie v súlade s článkom 80 Zmluvy o fungovaní Európskej únie (ZFEÚ) pri súčasnom rešpektovaní ľudských práv a medzinárodných zmlúv a dohôd. COSAC vyzýva Európsku úniu k riešeniu a odstráneniu základných príčin migrácie. COSAC vyzýva slovenské predsedníctvo ako aj budúce predsednícke krajiny, na hľadanie účinných riešení v rámci problematiky migrácie.

4.3 COSAC zdôrazňuje, že Európska únia ako priestor slobody pohybu a otvorených hraníc, sa musí usilovať o spoločnú európsku migračnú politiku s dôrazom tak na ochranu občanov EÚ ako aj na ochranu vonkajších hraníc a záchranu utečencov, žiadateľov o azyl a migrantov. Z tohto dôvodu COSAC víta vytvorenie Európskej pohraničnej a pobrežnej stráže. COSAC zdôrazňuje dôležitosť rýchlej implementácie nariadenia o Európskej pohraničnej a pobrežnej stráži a riešenie problému nedostatočne rýchlych návratov. V tejto súvislosti COSAC pripomína potrebu personálnych a materiálnych zdrojov pre efektívne fungovanie Európskej pohraničnej a pobrežnej stráže.

4.4 COSAC víta pripravovanú prácu na projekte spojenia SIS (Schengenský informačný systém) - AFIS (Automatizovaný systém identifikácie odtlačkov prstov) na identifikáciu nezvestných osôb na základe odtlačkov prstov, ako systém EÚ pre cestovné informácie a povolenia (ETIAS), ktorý pomôže ochraňovať hranice EÚ a určiť, či osoba neprekročila povolenú dobu pobytu v EÚ.